Șoferii n-au voie să urce la volan, dacă au permisul auto suspendat
Reguli stricte pentru șoferii din România. După ce și-a pierdut permisul auto în urma unui control anterior, o șoferiță nu a putut rezista tentației și a urcat din nou la volan. Ea a fost prinsă de polițiști pe drumul Careiului din municipiul Satu Mare.
În timp ce își desfășurau atribuțiile de supraveghere și control al traficului rutier pe strada Careiului, polițiștii din cadrul Biroului Rutier Satu Mare au oprit pentru verificare un autoturism, la volanul căruia se afla șoferița. După efectuarea verificărilor, s-a constatat că tânăra ar fi avut dreptul de a conduce autovehicule suspendat.
Conducătoarea autoturismului a fost supusă unui test cu aparatul etilotest. Rezultatul a indicat absența alcoolului.
„La data de 24 mai, în jurul orei 12.30, aflându-se în exercitarea atribuțiilor de supraveghere și control a traficului rutier pe strada Careiului, polițiștii din cadrul Biroului Rutier Satu Mare, au oprit pentru control un autoturism, la volanul căruia s-ar fi aflat o tânără, de 21 ani, din localitatea Satu Mare.
În urma verificărilor efectuate, polițiștii au constatat faptul că tânăra ar avea dreptul de a conduce autovehicule pe drumurile publice suspendat. Totodată, conducătoarea autoturismului a fost testată cu aparatul etilotest rezultatul fiind negativ.
În cauză, cercetările sunt continuate sub aspectul săvârșirii infracțiunii de conducerea unui vehicul fără permis de conducere”, a informat IPJ Satu Mare.
Ce prevede Codul Penal? Poţi ajunge după gratii
Conform Art. 335 din noul Cod Penal:
(1) Conducerea pe drumurile publice a unui autovehicul ori a unui tramvai de către o persoană care nu posedă permis de conducere se pedepseşte cu închisoarea de la unu la cinci ani.
(2) Conducerea pe drumurile publice a unui vehicul pentru care legea prevede obligativitatea deţinerii permisului de conducere de către o persoană al cărei permis de conducere este necorespunzător categoriei sau subcategoriei din care face parte vehiculul respectiv ori al cărei permis i-a fost retras sau anulat ori căreia exercitarea dreptului de a conduce i-a fost suspendată sau care nu are dreptul de a conduce autovehicule în România se pedepseşte cu închisoare de la șase luni la trei ani sau cu amendă.
(3) Cu aceeaşi pedeapsă se sancţionează şi persoana care încredinţează un vehicul pentru care legea prevede obligativitatea deţinerii permisului de conducere pentru conducerea pe drumurile publice unei persoane despre care ştie că se află în una dintre situaţiile prevăzute în alin. (1) sau alin. (2) sau sub influenţa alcoolului ori a unor substanţe psihoactive.